Nordwestblock

Nordwestblock («nordvestblokken») er en hypotetisk kultursfære som skal ha eksistert i bronsealderen og jernalderen fra det 3. til det 1. årtusen f.Kr. opp til de eldste historiske kildene fra det 1. århundre e.Kr. Kultursfæren lokaliseres mellom elvene Elben og Maas i nord og Somme og Oise i sør, i dagens Nederland, Belgia, nordlige Frankrike og vestlige Tyskland. Noen ganger blir den også foreslått å omfatte det østlige England.

Teorien er delvis påvirket av arbeidene til den innflytelsesrike belgiske arkeologen Siegfried De Laet. Den ble første foreslått av to forskere uavhengig av hverandre – den tyske nordisten Hans Kuhn og den belgiske språkforskeren og paleografen Maurits Gysseling. Kuhn betraktet folkene i regionen som en distinkt etnisk gruppe og kultur, som verken var germanere eller keltere, men som ble germanisert fra begynnelsen av vår tidsregning. Gysseling fremmet teorien om at området var bebodd av folk som snakket en egen grein av indoeuropeiske språk som var en mellomting mellom keltisk og germansk.

Kategori:Nederlands historie
Kategori:Belgias historie
Kategori:Bronsealderen
Kategori:Jernalderen